CELEX: 62006TN0353
Language: lv
Date: 2006-12-05 00:00:00
Title: Lieta T-353/06: Prasība, kas celta 2006. gada 5. decembrī — Vermeer Infrastructuur pret Komisiju

27.1.2007   
            
            
               LV
            
            
               Eiropas Savienības Oficiālais Vēstnesis
            
            
               C 20/22
            
         Prasība, kas celta 2006. gada 5. decembrī — Vermeer Infrastructuur pret Komisiju
   (Lieta T-353/06)
   (2007/C 20/32)
   Tiesvedības valoda — holandiešu
   Lietas dalībnieki
   
      Prasītāja: Vermeer Infrastructuur BV (pārstāvis — M. Slotboom, advocaat)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Eiropas Kopienu Komisijas 2006. gada 13. septembra Lēmumu C(2006) 4090 final procedūrā sakarā ar EKL 81. panta piemērošanu (Lieta COMP/38.456 — Bitumens — NL),
            
         
               —
            
            
               pakārtoti, atcelt lēmuma 1. punktu, 2. punkta d) apakšpunktu un 3. punktu, ciktāl: i) tajos atzīts, ka Vermeer ir piedalījusies ceļu būves bitumena pārdošanas bruto cenas noteikšanā Nīderlandē un ii) lietā tiek noteikts naudas sods un izdots rīkojums;
            
         
               —
            
            
               vēl, pakārtoti, atcelt šā lēmuma 2. punkta d) apakšpunktu, ciktāl ar to Vermeer tiek noteikts naudas sods;
            
         
               —
            
            
               pavisam pakārtoti, atcelt ar lēmuma 2. punkta d) apakšpunktu Vermeer uzlikto naudas sodu un
            
         
               —
            
            
               piespriest Komisijai atlīdzināt tiesāšanās izdevumus.
            
         Pamati un galvenie argumenti
   Prasītāja apstrīd Komisijas 2006. gada 13. septembra lēmumu procedūrā sakarā ar EKL 81. panta piemērošanu (Lieta COMP/38.456 — Bitumens — NL), ar ko tai par EKL 81. panta pārkāpumu tiek noteikts naudas sods.
   Savas prasības atbalstam prasītāja atsaucas uz to, ka Komisija ir pārkāpusi EKL 81. pantu, jo tā nav pierādījusi, ka prasītāja būtu piedalījusies bitumena bruto cenu noteikšanā vai bijusi tajā ieinteresēta. Tādēļ Komisija ir nonākusi pie nepareiza slēdziena, ka bitumena piegādātāji un ceļu būves uzņēmumi ir piedalījušies vienā un tajā pašā EKL 81. panta pārkāpumā.
   Prasītāja arī apgalvo, ka Komisija neesot pierādījusi, ka tā esot bijusi vienošanās bitumena piegādātāju grupas un lielu ceļu būves uzņēmumu grupas starpā dalībniece, lai citiem ceļu būves uzņēmumiem noteiktu mazāku atlaidi no bruto cenas.
   Turklāt Komisija esot pārkāpusi arī EKL 81. pantu un Vadlīnijas naudas sodu noteikšanai, jo tā neesot pierādījusi, ka: i) prasītāja ir piedalījusies smagā EKL 81. panta pārkāpumā un ii) prasītājas dalība apgalvotajā pārkāpumā ilgusi no 1994. gada 1. aprīļa līdz 2002. gada 15. aprīlim. Tādējādi Komisija prasītājai uzliktā naudas soda aprēķinam ir izmantojusi pārāk ilgu laikposmu.
   Visbeidzot prasītāja atsaucas uz EKL 253. panta un būtisku formālu prasību pārkāpumu.